'Help ons medegyselaar,' pleit Strydoms | Rapport
'Help ons medegyselaar,' pleit Strydoms
Z.B. du Toit
Callie en Monique Strydom het 'n dringende beroep op die Filippynse regering gedoen om nie die lewe van 'n voormalige medegyselaar, mnr. Roland Ullah, in gevaar te stel nie.
Die Strydom-egpaar se beroep volg op 'n verwoede poging van die Filippynse regering die afgelope week om die Abu Sayyaf-guerrillas finaal uit te wis.
Die Abu Sayyaf het die Strydoms verlede jaar meer as drie maande lank saam met 'n groep plaaslike en buitelandse burgerlikes gevange gehou. Ullah is hul laaste Filippynse gyselaar nadat die weermag 'n Amerikaner, mnr. Jeffrey Schilling, twee weke gelede bevry het.
Die afgelope week is berig dat tien guerrillas en twee burgerlikes wat as menslike skilde gebruik is, omgekom het in gevegte met regeringsmagte. Dit volg op 'n opdrag van pres. Gloria Arroyo dat die rebelle uitgewis word.
Die Strydoms sê hulle het met groot kommer kennis geneem van die aanval op die Abu Sayyaf in 'n poging om Ullah te bevry.
"Ons het ernstige bedenkinge oor die sukses van só 'n reddingspoging; ons wil 'n dringende beroep op die Filippynse regering doen om te bevestig dat sy veiligheid die hoogste prioriteit sal geniet en die belangrikste oorweging met hierdie aanvalle sal wees - en dat die Filippynse regering verantwoordelikheid vir Roland se lewe sal aanvaar."
Die Strydoms het dit nietemin verwelkom dat die Filippynse regering "uiteindelik" verantwoordelikheid vir Ullah se lewe aanvaar het en hom as 'n gyselaar erken. Hulle het alle gerugte verwerp dat Ullah hom by die rebelle aangesluit het.
"Hy is nou al byna 'n jaar daar en verdien nie om in daardie hel te lewe en dat die wêreld moed opgee oor hom nie."
Die Strydoms sê hulle voel baie sterk dat die leiers van die groep, mnre. Galib Andang en Mujib Susakan, in hegtenis geneem en in 'n hof verhoor word omdat die meeste bewerings teen hulle waar is.
* Intussen het kykNET aangekondig dat die aktrise Sandra Prinsloo môreaand 'n onderhoud met Callie en Monique Strydom voer in haar program Sandra op 'n drafstap. Dit is môre presies 'n jaar nadat hulle deur die Abu Sayyaf gevange geneem is.
Dit is die eerste keer dat hulle op televisie vertel wat alles tydens hul aanhouding op die eiland Jolo gebeur het.
Jan Groenewald, vervaardiger van die program, sê Callie en Monique het hul hart oopgemaak. "Dit is 'n baie emosionele onderhoud. Kykers gaan in die bestek van 'n uur baie oor dié paartjie uitvind."
* Die Strydoms se boek, Shooting the Moon, word vandeesweek amptelik bekend gestel.
GautengTranquility RecruitmentR3 500 - R5 500 Per Month
KwaZulu-NatalTranquility RecruitmentR3 500 - R7 500 Per Month
KwaZulu-NatalTranquility RecruitmentR5 000 - R8 000 Per Month